Moord op Pinnacle Point nog onopgelosJohannes en Marietha Willemse (Foto: Verskaf) Dit is meer as twee weke sedert Marietha Willemse (79) grusaam op die Pinnacle Point-landgoed in Mosselbaai vermoor is en nog niemand is in hegtenis geneem nie. Marietha se eggenoot van die afgelope 55 jaar, Johannes, sterk tans aan by sy dogter wat op Pinnacle Point woon. Die familie het egter nog geen besluit rakende hul pa en die pad vorentoe geneem nie. Die 86-jarige wewenaar ly aan Alzheimer se siekte en demensie. “Sy vroutjie het maar altyd na hom gekyk,” sê dr. Llewellyn Curlewis, strafregkenner wat namens die egpaar se familie as woordvoerder optree. Die familie het in dié stadium ook nog geen antwoorde rakende die aanval ontvang nie. “Die polisie het gevra dat ons nog ŉ bietjie vasbyt totdat die ondersoek afgehandel is,” verduidelik Curlewis. Harry Hill het Maandagoggend namens die huiseienaarsvereniging van die Pinnacle Point-landgoed bevestig dat die polisie nog besig is met die ondersoek na die moord. “Die polisie wag nog vir forensiese inligting. Die landgoedbestuur kan dus tans niks meer sê nie.” Maroela Media het vroeër berig die egpaar is op 4 Junie in hul dogter se huis op die landgoed oorval terwyl dié op haar wittebrood was. Die egpaar se huis is reg langs hul dogter se huis op die landgoed geleë en hulle het ŉ ogie langsaan hou. Johannes het die betrokke oggend alarm gemaak by die bure, waarna ondersoek ingestel is en Marietha in die slaapkamer aangetref is. Die polisie is ontbied en Marietha se liggaam is in ŉ stoel aangetref. Sy het ŉ wond aan haar nek gehad. Johannes het verskeie steekwonde tydens die aanval opgedoen en het ná die aanval hospitaalbehandeling ontvang. Nog twee inbrake op Pinnacle Point is ná die moord aangemeld. Dié inbrake word ook deur die polisie ondersoek. Die polisie het vroeër ŉ beroep op lede van die publiek gedoen om enige inligting oor die voorval by die betrokke ondersoekbeampte, AO Geoffrey Moos, by 044 606 5631 of 079 163 7659 aan te meld.